בס"ד

**קידושין כח:- כט.**

משנה

כל הנעשה דמים באחר כיון שזכה זה נתחייב זה בחליפיו

כיצד החליף שור בפרה או חמור בשור כיון שזכה זה נתחייב זה בחליפיו:

גמרא

**חליפין**, מאי ניהו? **מטבע**! שמע מינה מטבע נעשה חליפין?!

אמר רב יהודה הכי קאמר כל **הנישום דמים** באחר כיון שזכה זה נתחייב בחליפין

*דיקא נמי* דקתני כיצד החליף שור בפרה או חמור בשור שמע מינה

ולמאי דסליק אדעתין מעיקרא ד**מטבע** נעשה חליפין, מאי כיצד?

הכי קאמר, **פירות נמי** עבדי חליפין כיצד החליף **בשר** שור בפרה או **בשר** חמור בשור כיון שזכה זה נתחייב בחליפין

אלא לרב נחמן דאמר

**פירות לא עבדי חליפין**

מאי איכא למימר?

*הניחא* לרב ששת דאמר

**פירות עבדי חליפין**

*הכי קאמר* יש דמים שהן כחליפין כיצד החליף **דמי שור** בפרה או דמי חמור בשור

*מאי טעמא*? סבר לה כרבי יוחנן דאמר דבר תורה מעות קונות ומה טעם אמרו משיכה קונה גזירה שמא יאמר לו נשרפו חיטיך בעלייה

מילתא דשכיח גזרו בה רבנן **מילתא דלא שכיח לא גזרו בה רבנן**

ולריש לקיש דאמר

משיכה מפורשת מן התורה

הניחא אי סבר לה **כרב ששת** דאמר פירות עבדי חליפין מתרץ כרב ששת אלא אי סבר לה **כרב נחמן** דאמר פירות לא עבדי חליפין ומטבע לא קני במאי מוקי לה

**על כרחך כרב ששת סבירא ליה.**